Danmark er på vej over i en politistatsverden som jeg personligt ikke er ret tilfreds med.

Inden længe skal vi til folkafstemning om retsforbeholdet, så retssikkerhed og politistatens omsiggriben er et emne vi bør diskutere her og nu.

Information afslørede i weekenden, at politiet og anklagemyndigheden systematisk bryder det helt fundamentale princip at forsvarsadvokaten har adgang til de samme oplysninger som anklageren.

Politiet forsøger simpelthen med næb og kløer at holde hemmeligt at de har monteret GPS sporingsudstyr på en masse biler i Danmark.

Peter Kofoed har nu smidt "liget" på bordet: Sådan ser politiets GPS sporingsdims ud.

Hvis politiet har forelagt deres konkrete mistanker og beviser og fået en dommerkendelse, har jeg absolut ingen problemer med at de udstyrer Stein Bagger og Kurt Thorsens biler med GPS-trackere for at afsløre økonomisk kriminalitet.

Men jeg har rigtig store problemer med at de uden nogen form for retssikkerhed kan klappe en gps-tracker på enhver gemen borgers bil fordi de mistænker vedkommende for at være medlem af en fuldt lovlig forening, eller for at være en byrde for politiets omdømme.

Vi må have nogle tal på bordet her & nu:

Hvor mange GPS trackere har politiet ?

Hvor mange biler har de været brugt på ?

Hvor mange med og hvor mange uden dommerkendelse ?

Hvornår gjorde de det første gang uden dommerkendelse ?

Hvor mange sager hvor GPS trackere er blevet brugt har ført til, hhv. ikke ført til sigtelser ?

Hvor mange sager er forsvarsadvokaten ikke blevet oplyst om existensen af GPS tracker data ?

Disse tal er helt centrale for en oplyst offentlig og politisk debat om denne invasion af borgernes privatliv.

For at komplicere sagen er Rigspolitiet blevet afsløret i så meget fusk, inkompetence, dobbeltspil og direkte løgn de seneste år, at vi bliver nødt til at få tallene af en troværdig uafhængig undersøger - Rigsrevisionen eller Folketingets Ombudsmand måske ?

Justitsministeren plejer at kunne tale i timevis om såkaldte "liberale værdier" så jeg antager at han for længst er på sagen?

Hvis ikke, kan jeg ihvertfald komme i tanke om mindst fem politiske partier der iflg. deres partiprogrammer vil gøre alt for at få ham til at fremlægge tallene.

Handling, Denne Dag!

phk